1.7.2011

Aamuposti Kolumni

apkolumni170

**Jorma Heikkilä**

Kirjoittaja on riihimäkeläinen diplomi-insinööri ja kaupunginvaltuutettu (kok) sekä maakuntavaltuutettu.

**Niinistö presidentiksi**

Sauli Niinistö julkisti viime viikolla odotetun päätöksen tavoitella ehdokkuutta seuraavissa presidentinvaaleissa. Tämä oli hyvä uutinen suomalaisille. Jo kuusi vuotta sitten Niinistö oli todella lähellä voittaa vaalit ja nousta uudeksi presidentiksi. Varsinaisena vaalipäivänä toisella kierroksella Niinistö voitti Tarja Halosen.

Presidentinvaalit lähestyvät hurjaa vauhtia. Reilut kuusi kuukautta on aikaa vaalien ensimmäiseen kierrokseen. Niinistön lisäksi tässä vaiheessa vain vihreiden Pekka Haaviston ehdokkuutta voidaan pitää varmana.

Mielipidetutkimusten mukaan Niinistö on ylivoimainen. Tuorein mittaus on tämän vuoden toukokuulta. Sen mukaan Niinistö saisi vaalien ensimmäisellä kierroksella 45 prosentin kannatuksen. Mittauksen toisen sijan otti Alexander Stubb 14 prosentin kannatuksella.

Kun Stubb nyt keskittyy tärkeisiin ministerin tehtäviinsä, voidaan kiistatta arvioida, että Niinistö saisi heti ensimmäisellä kierroksella vaadittavat yli puolet äänistä tullakseen valituksi Suomen seuraavaksi presidentiksi.

Kyseessä olevassa tuoreimmassa mielipidemittauksessa (Iltalehden Taloustutkimuksella teettämä) Timo Soini saisi vain 4 prosentin kannatuksen. Tämän tuloksen valossa Soini lienee vailla mahdollisuuksia presidentinvaaleissa.

Toisaalta Niinistön ja Soinin mahdolliset vaaliväittelyt olisivat todella mielenkiintoisia.

Pekka Haavistolle toukokuinen kannatusmittaus antoi 3 prosentin kannatuksen.

Muiden ehdokkaiden kannatuksista on turha tässä vaiheessa spekuloida, kun emme tiedä, ketä muita nousee vaalien ehdokaslistalle.

Summa summarum; Niinistön asema alkaneessa vaalitaistossa on vahva. Presidentillä on edelleen paljon valtaa ja tämän seikan Niinistökin toi mielihyvin esille tiedotustilaisuudessa. Niinistöllä on täydet mahdollisuudet tulla valituksi jo ensimmäisellä kierroksella. Hän on kansanmies ja hänestä saamme koko kansan presidentin.